अब वह दिन भी आ गया कि विक्रमादित्य पर शनि की साढ़े साती की दशा आई. अब शनिदेव घोड़ा व्यापारी के रूप में विक्रमादित्य की नगरी में जा पंहुचे. विक्रमादित्य ने घोड़ा पसंद किया और उस पर सवार हो गये. उनके सवार होते ही घोड़े को तो जैसे पंख लग गये, वह बहुत तेजी के साथ दौड़ता हुआ सुदूर वन में विक्रमादित्य को ले गया और वहां पटककर अदृश्य हो गया. अब विक्रमादित्य जंगल में मारे-मारे फिरने लगे लेकिन अपने राज्य लौटने का रास्ता न सूझा. भूख प्यास से भी हाल बेहाल हो गया. एक चरवाहा दिखाई दिया तो अपनी अंगूठी देकर उससे पानी पिया और पास के नगर जाने का रास्ता पूछा. चलते-चलते नगर में पंहुच गये और एक सेठ की दुकान पर सुस्ताने के लिये बैठ गये. उनके बैठते ही अचानक दुकान पर आने वाले ग्राहकों की संख्या बढ़ने लगी. सेठ ने सोचा बहुत भाग्यवान व्यक्ति है.